Annie Lööf

Annie Marie Therése Lööf (uttales [løːv]) (født 1983) er en svensk politiker og jurist. Hun var partileder i Centerpartiet fra 2011 til 2023 og nærings- og regionalminister i regjeringen Reinfeldt fra 2011 til 2014.

Hun meldte seg inn i Centerpartiet i 2001, og var valgkampmedarbeider for Centerpartiets ungdomsförbund under valget i 2002. Senere fikk hun et studiestipend for å studere ved FN-hovedkvarteret i New York. I 2011 fullførte hun jusstudiet ved Lunds universitet. 

Da hun ble innvalgt i Riksdagen fra Jönköpings län i 2006, var det som Riksdagens yngste representant. Etter valget i 2010 ble hun partiets finanspolitiske talsperson, og i 2011 ble hun partileder.

I 2018 gav hun ut selvbiografien Sanningens ögonblick, hvor hun beskrev innsatsen som partileder. 

Ved riksdagsvalget i 2018 fikk Centerpartiet 8,6 prosent av stemmene. Det var partiets beste valg på 30 år, men det var vanskelig å finne flertall for noe regjeringsalternativ. Centerpartiet stemte imot Ulf Kristersson som statsministerkandidat, fordi de borgerlige var avhengige av Sverigedemokraterna som støtteparti. Riksdagens talman gav så regjeringsoppdraget til Lööf, men hun måtte gi opp. Centerpartiet ble i stedet støtteparti for regjeringen Löfven.

Lööf ville samarbeide bredt for å holde Sverigedemokraterna og Vänsterpartiet utenfor innflytelse. Ved riksdagsvalget i 2022 gikk Centerpartiet tilbake, og Lööf varslet sin avgang som partileder. Hets under valgkampen og en drapstrussel under Almedalsuken skal også ha bidratt til avgjørelsen.

Hun er datter av Centerparti-politikeren Hans-Göran Johansson, som var ordfører i Värnamo fra 2008 til 2021. I 2011 giftet hun seg med Carl-Johan Lööf.

Referanser

 Eksterne lenker 




Kategori:Svenske partiledere
Kategori:Svenske ministre
Kategori:Svenske riksdagsmedlemmer 2006–2010
Kategori:Svenske riksdagsmedlemmer 2010–2014
Kategori:Svenske riksdagsmedlemmer 2014–2018
Kategori:Svenske riksdagsmedlemmer 2018–2022
Kategori:Svenske riksdagsmedlemmer 2022–2026
Kategori:Svenske riksdagsmedlemmer fra Centerpartiet
Kategori:Centerpartiet-politikere
Kategori:Svenske jurister
Kategori:Alumni fra Lunds universitet
Kategori:Personer fra Värnamo kommun